b"\n_START_ARTICLE_\nSistema Monetari Europeu\n_START_PARAGRAPH_\nEl Sistema Monetari Europeu (SME) va ser un sistema que aspirava a facilitar la cooperaci\xc3\xb3 financera i l'estabilitat monet\xc3\xa0ria en la Uni\xc3\xb3 Europea. El SME va entrar en vigor gr\xc3\xa0cies als treballs de la Comissi\xc3\xb3 Jenkins el mar\xc3\xa7 de 1979 com a resposta a les alteracions causades en les economies europees per la fluctuaci\xc3\xb3 dels tipus de canvi en les crisis del petroli i el col\xc2\xb7lapse dels acords de Bretton Woods en la d\xc3\xa8cada dels 70. El seu objectiu era triple: aconseguir l'estabilitat econ\xc3\xb2mica, superar les repercussions de la interdepend\xc3\xa8ncia de les economies de la UE i ajudar al proc\xc3\xa9s a llarg termini de la integraci\xc3\xb3 monet\xc3\xa0ria europea._NEWLINE_El component central del SME era el mecanisme de tipus de canvi (MTC), un sistema voluntari de tipus de canvi semi-fixos, basat en la unitat monet\xc3\xa0ria europea (ECU), adoptada en la creaci\xc3\xb3 del SME i basada en una valoraci\xc3\xb3 qualificada de les monedes dels estats membres. Sota el MTC, les monedes participants estan autoritzades a fluctuar en relaci\xc3\xb3 amb cadascuna de les altres i l'ECU solament dins d'una banda fixa de valors._NEWLINE_No obstant aix\xc3\xb2, malgrat uns resultats inicials prometedors del SME, una conjuntura econ\xc3\xb2mica adversa, la falta de coordinaci\xc3\xb3 i les difer\xc3\xa8ncies econ\xc3\xb2miques entre els estats membres empenyen a l'aband\xc3\xb3 formal del SME el 1989 per optar per un nou sistema m\xc3\xa9s exigent i ambici\xc3\xb3s, la integraci\xc3\xb3 monet\xc3\xa0ria de la UE."